BO Lilia ăLO nd a tău NL 9.9) 


Acasă > DIVERSE » Adio, şpagă! Controalele instituţiilor statului, înregistrate video 


Autor: Claudia Marcu 2024-02-21 15:57 


Adio, șpagă! Controalele instituţiilor statului, înregistrate video 


Pericol pentru instituţiile de control. Se cere transparenţă totală 


Toate instituțiile cu atribuţii de control din România vor fi obligate să folosească 
mijloace foto-audio-video în activităţile desfășurate, potrivit unui proiect de lege 
depus la Senat. Mai exact, inspectorii trimiși să facă verificări la agenţii 
economici vor avea asupra lor body-cam, cu care vor înregistra, neîntrerupt, 
toată operaţiunea de control. Măsura va duce la eradicarea abuzurilor și a 
corupției din sistem, susţin iniţiatorii actului normativ. 


Un 
proiect de lege depus zilele trecute la Senat a reușit să provoace un cutremur în toate 
instituţiile de control ale statului. Actul normativ obligă, practic, toți angajaţii acestor 
instituții de a înregistra audio-video verificările făcute la agenții economici și nu numai. 


Astfel, toate organismele cu atribuţii de control vor fi autorizate să fixeze, cu mijloace 
foto-audio-video sau prin alte mijloace tehnice din dotare, momente operative cu privire 
la activităţile desfășurate în locuri publice, la sediile lor sau la sediile ori domiciliile 
persoanelor vizate, fără consimțământul acestora din urmă. Personalul de control va fi 
marcat cu „video ” pe uniforme sau echipamentul de serviciu, dacă poartă un aparat de 
înregistrare audio-video, iar marcajul va fi clar vizibil în zona pieptului, se arată în 
proiectul de lege. Utilizarea camerelor de corp în timpul efectuării unui control sau a unei 
inspecții va fi obligatorie, pe toată durata acestuia sau acesteia. 


"Personalul instituției de control nu are posibilitatea de a șterge sau modifica înregistrările 
realizate cu camera de corp, iar dispozitivul care stochează înregistrarea audio-video a 
controlului sau inspecției se păstrează timp de 10 ani de la data efectuării. Totodată, 
înregistrările audio-video realizate cu camera de corp pot fi utilizate ca probă în favoarea 
persoanei fizice sau juridice supuse controlului sau inspecției, a instituției de control, 
precum și pentru evaluarea personalului echipelor de inspecţie”, se precizează în proiectul 
legislativ. 


Responsabilizare și transparenţă 


Scopul legii este creșterea transparenţei și a responsabilității funcţionarului public 
însărcinat cu activitatea de control. Este bine cunoscut că instituţiile de control ale statului 
joacă un rol esențial în buna funcționare a societăţii, asigurând respectarea legilor și a 
normelor sociale, consideră inițiatorii. 


"Cu toate acestea, au existat numeroase cazuri în care au fost aduse acuzaţii de abuzuri 
și corupţie la adresa personalului din cadrul acestor instituții. Tocmai aceste suspiciuni 
legate de posibile abuzuri sau acte de corupţie săvârșite de funcţionarul public aflat în 
control, în exercitarea funcţiei, pot fi înlăturate sau confirmate prin utilizarea camerelor de 
corp. Înregistrările audio-video pot servi ca probă în cazurile sesizate, oferind o imagine 
obiectivă a modului în care s-a desfășurat controlul”, se arată în expunerea de motive a 
proiectului de act normativ. Printre avantajele utilizării camerelor de corp, se numără 


prevenirea abuzurilor, creșterea încrederii cetățenilor, îmbunătăţirea relaţiei dintre 
cetățeni și administrația publică datorită transparenţei oferite, dar și protecţia 
funcţionarului aflat în control, în exercitarea funcţiei, având în vedere că înregistrările vor 
putea fi fi utilizate că probă pentru a-l proteja de eventualele acuzații nefondate, susțin 
deputații. 


Foarte puţine excepții 


Potrivit inițiatorilor proiectului de lege, utilizarea camerelor de corp este o practică deja 
implementată cu succes în multe state din lume, cu rezultate pozitive în combaterea 
abuzurilor și creșterea încrederii cetățenilor în instituțiile de control. De asemenea, legea 
instituie și anumite excepții la obligativitatea purtării camerei de corp, cum sunt controlul 
sau inspecția efectuată în locuința unei persoane fizice, cu excepţia cazului în care 
persoana respectivă își dă acordul expres, controlul sau inspecția efectuată în spaţii cu 
acces restricționat, din motive de securitate națională sau ordine public, precum și atunci 
când există riscul ca utilizarea camerei de corp să afecteze grav demnitatea sau 
intimitatea persoanei controlate sau supusă inspecției. 

